En 20-årig mand blev fredag klokken 13.00 fremstillet i grundlovsforhør ved Retten i Aalborg. Han er sigtet for at have voldtaget en 21-årig kvinde i Aalborg. Han erkender voldtægten overfor politiet.

Voldtægten fandt sted ved tre-tiden natten til den 1. april i år. Den 21-årige kvinde gik fra Jomfru Ane Gade ad Ved Stranden i Aalborg. Ved værtshuset John Bull Pub blev hun grebet bagfra og trukket over til springvandet på Toldbod Plads. Her tog gerningsmanden bukserne af hende og gennemførte en fuldbyrdet voldtægt. Den unge mand blev anholdt i går klokken 13:24 i København af betjente fra Station Bellahøj. Han er bosat i København, men i tiden omkring den 1. april, hvor voldtægten fandt sted, boede han i Aalborg. - Vi ser det som et gennembrud i sagen. Han har erkendt voldtægten overfor politiet, og nu må vi se, hvad han siger i retten, siger Torben Asmussen fra Nordjyllands Politi til TV2/Nord. Den 20-årige mand blev anholdt på baggrund af tekniske undersøgelser. Han er født i Sydamerika, men opvokset i Danmark, og han er dansk statsborger. Ved grundlovsforhøret blev den unge mand varetægtsfængslet frem til den 30. juni, og han ankede ikke kendelsen.